John Fagan

John Bruce Fagan (født 1948 i Michigan) er en amerikansk forsker og forretningsmann. Han er mest kjent for sin kamp mot genmodifiserte organismer.

Fagan fullførte i 1977 sin utdannelse som Doctor of Philosophy (Ph.D.) innen biokjemi, molekylærbiologi og cellebiologi ved Cornell University. Han arbeidet som først som kreftforsker i Washington, og i 1984 ble han professor ved Maharishi International University. Universitetet er grunnlagt av den indiske guruen Maharishi Mahesh Yogi og har fokus på blant annet yoga og naturmedisin.  I løpet av denne tiden som professor utviklet han en sterk skepsis til bioteknologi, og særlig genmodifisering. I 1994 takket han nei til å delta i et forskningsprosjekt på behandling som innebar modifisering av menneskelige gener. Året etter ga han ut sin første bok hvor han proklamerte sin skepsis for genmodifisering. Fagan var blant rådgiverne til John Hagelin da han i 1996 var presidentkandidat for Natural Law Party.

I 1996 etablerte Fagan selskapet Genetic ID som tilbød testing av såkorn for bioteknologisk manipulering. Selskapet klarte blant annet å påvise at Kraft Foods solgte taco-skjell som inneholdt genmodifisert mais som ikke var godkjent som menneskelig føde. Avsløringen medførte at Kraft Foods måtte trekke tilbake store vareparti.

I 2009 opprettet Fagan den britiske organisasjonen Earth Open Source sammen med Maharishi Institute og Genetic ID. Organisasjonen støtter prosjektet Healing Herbs Nepal som blant annet arbeider med å fremme ayurvedisk medisin og urtemedisin.

Fagan sitter i det rådgivende styret for organisasjonen GMO Free USA. På sine nettsider redegjør organisasjonen for GMO ved å bruke artikler fra blant annet nettstedet NaturalNews som referanser. Nettstedets grunnlegger har tidligere oppfordret til drap på personer som fremmer genmodifiserte organismer i matproduksjon.

Fagan har sammen med Michael Antoniou og Claire Robinson skrevet boken GMO - myter og fakta som i 2015 ble oversatt av Trond Skaftnesmo til norsk med forord av Terje Traavik som er konsulent ved GenØk. Boken trekker blant annet frem en studie av den diskrediterte forskeren Gilles-Éric Séralini, og hevder denne holdt høyere kvalitet enn den forskningen som legges til grunn for godkjennelse av genmodifiserte organismer. Samme år utga Fagan rapporten The Seralini affair: degeneration of Science to Re-Science? sammen med Traavik og hans kollega fra GenØk Thomas Bøhn. Rapporten forsøker å rehabilitere Séralinis studie fra 2012 hvor det ble konkludert med at rotter foret med genmodifisert mais hadde forhøyet kreftrisiko. Studien fikk hard kritikk fra et samstemt vitenskapelig miljø, og den ble trukket tilbake da det ble klart at konklusjonene som var trukket ikke ble støttet av studiens forsøksdata. Fagan hevder imidlertid at studien ble trukket for å beskytte EUs tidligere beslutning om å tillate GMO.

Eksperter på bioteknologi og genmodifisering betrakter Fagans engasjement som pseudovitenskapelig aktivisme, og har også påpekt hans forretningsinteresser i å skape frykt om GMO, samt at hans promotering av alternativ behandling stiller hans forhold til vitenskapelighet i tvil. Testmetodene som benyttes av Genetic ID er også reist tvil om av andre laboratorier.

Fagan har vist stor fascinasjon for Maharishi Mahesh Yogi og hans Transcendental Meditasjon.

Bibliografi 
 Fagan, John B.: Genetic Engineering: The Hazards; Vedic Engineering: The Solution., Maharishi Intl Univ Pr 1995, ISBN 9780923569181
 Fagan, John B., Antoniou, Michael og Robinson, Claire: GMO - myter og fakta, Paradigmeskifte Forlag 2015, ISBN 9788293235149

Referanser 

Forskere fra USA
Forretningsfolk fra USA
Personer innen alternativ behandling
Personer fra Michigan
Fødsler i 1948